Kinders sterf in putTwee vierjarige kinders is dood nadat hulle Maandag by ŉ voorskoolsentrum in ŉ put geval het. Weziwe Thusi, die LUR van maatskaplike ontwikkeling in KwaZulu-Natal, het Woensdag in ŉ verklaring gesê die voorval het op die sentrum se perseel in Nqutu plaasgevind. “Ons sal nie rus totdat ons weet wat tot die kinders se dood gelei het nie,” het Thusi gesê. “Ek het ŉ dringende ondersoek van stapel gestuur om vas te stel of die sentrum aan ŉ aantal faktore voldoen, waaronder die wettigheid van die sentrum en of hulle aan veiligheidsreëls en regulasies voldoen.” Maatskaplike werkers het Dinsdag die kinders se families besoek. Hulle het ook die sentrum besoek om voorlopige assessering te doen. Omgewingsgesondheidbeamptes is ook ontbied om die sentrum te ondersoek. “Ek stel ook belang om te weet of die werkers by die sentrum gekwalifiseer is om na kinders om te sien,” het Thusi bygevoeg. Sy het gesê versorgers, veral dié wat na kinders omsien, moet ten alle tye paraat wees. “Ek weet die voorval het die gemeenskap ontstel, maar ons versoek die gemeenskap om kalm te bly en die betrokke rolspelers die nodige tyd te gee om hul ondersoek af te handel.” Thusi het bygevoeg die kinders se families en kinders by die sentrum ontvang berading.